**NOTA FUNDAMENTARE**

**privind propunerea de modificare a Normei 23/2014**

**1. Sumar:**

Nota prezintă **propunerea de modificare a Normei 23/2014 privind asigurarea obligatorie de răspundere civilă pentru prejudicii produse prin accidente de vehicule în sensul acordării unui acces facil pe piaţa din România a companiilor de asigurări din alte state care doresc să practice asigurarea RCA pe teritoriul României.**

**2. Expunere de motive:**

Din conţinutul raportului de investigaţie privind sectorul asigurărilor auto din România, realizat de către Consiliul Concurenţei, se desprinde ideea că sectorul asigurărilor auto din România se plasează între modelul oligopolului şi cel al concurenţei monopolistice, împrumutând caracteristici ale ambelor modele descriptive de piaţa, cu toate riscurile concurenţiale asociate acestei evoluţii.

Pe orizont lung, perioada 2005-2015, perioadă analizată de către Consiliul Concurenţei s-a manifestat în mod constant o tendinţa de reducere a numărului de societăţi de asigurare active pe piaţa RCA din România, de la 17 societăţi în 2005 la 10 societăţi în 2015.

În condiţiile date, o soluţie de rezolvare a acestei situaţii ar putea-o constitui relaxarea condiţiilor de intrare pe piaţa RCA din România a unor societăţi de asigurare din UE pe baza dreptului de liberă stabilire sau a libertăţii de a presta servicii.

În ceea ce priveşte practicarea asigurării obligatorii de răspundere civilă auto pe baza dreptului de libera stabilire sau a libertăţii de a presta servicii, în cazul asigurătorilor proveniţi dintr-un alt stat, aceştia sunt obligaţi să respecte prevederile art. 6, alineatul (4) din Norma nr. 23/2014 privind asigurarea obligatorie de răspundere civilă pentru prejudicii produse prin accidente de vehicule:

 *„(4) Asigurătorii care au dreptul de a practica asigurarea obligatorie RCA pe teritoriul României, în baza dreptului de stabilire şi a libertăţii de a presta servicii, îşi desfăşoară activitatea cu respectarea prevederilor prezentei norme.”*

În condiţiile celor de mai sus, orice societate de asigurare dintr-un alt stat membru decât România care dorește să practice pe teritoriul ţării noastre asigurarea obligatorie RCA, trebuie să respecte prevederile Normelor privind asigurarea obligatorie de răspundere civilă pentru prejudicii produse prin accidente de vehicule.

Condiţiile pentru autorizarea practicării asigurării obligatorii RCA sunt la momentul de faţa cele menţionate la art. 3, alineatul (1) din Norma privind asigurarea obligatorie de răspundere civilă pentru prejudicii produse prin accidente de vehicule, pusă în aplicare prin Ordinul nr. 23/2014, cu modificările şi completările ulterioare, respectiv:

 *„Art. 3. - (1) Asigurătorii pot practica asigurarea obligatorie RCA dacă sunt autorizaţi pentru desfăşurarea activităţii de asigurare, în conformitate cu prevederile Legii nr. 32/2000 privind activitatea de asigurare şi supravegherea asigurărilor, cu modificările şi completările ulterioare, şi îndeplinesc cumulativ următoarele condiţii speciale:*

*a) sunt autorizaţi pentru subscrierea riscurilor de răspundere civilă a vehiculelor, prevăzute la lit. B clasa 10 din anexa nr. 1 la Legea nr. 32/2000, cu modificările şi completările ulterioare;*

*b) dispun de un reprezentant de despăgubiri în fiecare stat situat în limitele teritoriale de acoperire a asigurării RCA, definite la art. 11 pct. 7 din Legea nr. 136/1995, cu modificările şi completările ulterioare, şi ale celorlalte state semnatare ale Acordului multilateral;*

*c)* ***dispun de o reţea teritorială formată din cel puţin o unitate, sucursală ori agenţie, înregistrată la oficiul registrului comerţului, în fiecare judeţ şi în municipiul Bucureşti, cu excepţia judeţului Ilfov, atât pentru activitatea de contractare a asigurării, cât şi pentru cea de constatare şi lichidare a daunelor pentru vehicule****;*

*d) efectuează activitate de constatare a daunelor auto prin personal specializat, propriu sau mandatat, şi efectuează plăţi de despăgubiri în fiecare judeţ şi în municipiul Bucureşti, cu excepţia judeţului Ilfov;*

*e) dispun,* ***atât pentru sediul central, cât şi pentru unităţi teritoriale****, de o dotare cu tehnică de calcul şi software adecvate şi de personal care să permită contractarea asigurării RCA, ţinerea unor evidenţe detaliate privind încheierea, derularea şi încetarea asigurării RCA, gestionarea dosarelor de daună şi transmiterea în format electronic a acestor informaţii către baza de date CEDAM;*

*f) desfăşoară activitatea privind încheierea asigurării obligatorii RCA numai la:*

*(i) sediile principale sau secundare ale asigurătorilor, ale intermediarilor de asigurări;*

*(ii) sediile principale sau secundare ale asiguraţilor ori ale potenţialilor asiguraţi persoane juridice;*

*(iii) domiciliul sau, după caz, reşedinţa asiguraţilor ori a potenţialilor asiguraţi persoane fizice.*

*g) deţin un program de reasigurare care garantează o reţinere proprie prudenţială;*

*h) sunt membri ai Biroului Asigurătorilor de Autovehicule din România denumit în continuare BAAR, precum şi ai Asociaţiei "Fondul de protecţie a victimelor străzii" .*

*(2)* ***Condiţiile pentru practicarea asigurării obligatorii RCA, prevăzute la alin. (1), trebuie îndeplinite pe toată perioada de valabilitate a autorizării de către asigurătorii autorizaţi pentru practicarea acestei asigurări****.*

*(3) Asigurătorii care au fost autorizaţi să practice asigurarea obligatorie RCA îşi asumă răspunderea pentru toate poliţele RCA şi pentru toate erorile sau omisiunile apărute la emiterea poliţelor de asigurare RCA fie direct, fie prin intermediarii în asigurări. „*

Având în vedere că, aceste condiţii sunt impuse tuturor asigurătorilor autorizaţi ce au sediul social în România, pe întreaga perioadă de valabilitate a autorizării pentru practicarea acestei asigurări, aceste conditii nu pot fi interpretate ca nişte condiţii suplimentare de acces pentru asigurătorii cu sediul social într-un stat membru al UE.

Condiţiile practicării asigurării obligatorii RCA în Romania prevăd aspecte ce privesc în mare parte protecţia păgubiţilor, inclusiv facilitarea accesului persoanelor păgubite în mod neîngrădit la exprimarea dreptului la despăgubire, dar şi aspecte ce au în vedere cresterea gradului de cuprindere în asigurare.

Aceste aspecte sunt evidenţiate şi de legislaţia europeană aplicabilă, Directiva 92/49/CEE de coordonare a actelor cu putere de lege și actelor administrative privind asigurarea generală directă și de modificare a Directivelor 73/239/CEE și 88/357/CEE (a treia directivă privind „asigurarea generală”), facând urmatoarea referire:

„Articolul 45 -(2) Prezenta directivă nu afectează dreptul statelor de a solicita întreprinderilor care operează pe teritoriul lor, în conformitate cu dreptul de stabilire sau în conformitate cu libertatea de a presta servicii, să se afilieze și să participe,***în aceleași condiții ca și întreprinderile autorizate în statul membru în cauză***, la orice regim destinat să garanteze plata solicitărilor de despăgubire asiguraților și terților lezați.”

*“Articolul 40 - (3) În cazul în care autoritățile competente dintr-un stat membru stabilesc că o întreprindere care are o sucursală sau desfășoară activități în baza libertății de a presta servicii pe teritoriul său nu respectă prevederile legale aplicabile întreprinderii în statul în cauză, acestea solicită*

*întreprinderii în cauză să remedieze aceste nereguli.*

 *(4) În cazul în care întreprinderea în cauză nu adoptă măsurile necesare, autoritățile competente din statul membru în cauză informează autoritățile competente din statul membru de origine despre aceasta.*

 *Acestea din urmă iau, cât mai curând posibil, toate măsurile corespunzătoare pentru a asigura remedierea neregulilor de către întreprinderea în cauză. Natura acestor măsuri se comunică autorităților competente din statul membru în cauză.*

 *(5) În cazul în care, în pofida măsurilor adoptate de către statul membru de origine sau din cauză că măsurile se dovedesc a fi inadecvate sau lipsesc în statul respectiv, întreprinderea persistă în încălcarea prevederilor legale în vigoare în statul membru în cauză, acesta din urmă, după informarea prealabilă a autorităților competente din statul membru de origine, poate adopta măsurile necesare pentru a preveni sau pedepsi alte nereguli, inclusiv, în măsura în care este necesar, pentru a împiedica întreprinderea în cauză să mai încheie noi contracte de asigurare pe teritoriul său. Statele membre se asigură că pe teritoriile lor este posibilă transmiterea notificărilor necesare întreprinderilor de asigurare.*

 *(6) Prevederile alineatelor (3), (4) și (5) nu aduc atingere competențelor statelor membre în cauză de a adopta, în caz de urgență, măsurile corespunzătoare pentru a preveni și pedepsi neregulile*

 *comise pe teritoriul lor. Aceasta include posibilitatea de a împiedica întreprinderea de asigurare să continue să încheie noi contracte de asigurare pe teritoriul său.*

 *(7) Prevederile alineatelor (3), (4) și (5) nu aduc atingere competențelor statelor membre de a sancționa infracțiunile produse pe teritoriul lor.*

 *(8) În cazul în care întreprinderea care a comis o infracțiune are un sediu sau are proprietăți pe teritoriul statului membru în cauză, autoritățile competente ale acestuia pot aplica, în conformitate cu legislația internă, sancțiunile administrative prevăzute pentru respectiva infracțiune privind această stabilire sau aceste bunuri.”*

 Prin competențele și atribuțiile legal instituite, autoritatea noastră protejează drepturile consumatorilor de servicii de asigurare, urmărind activitatea asigurătorilor și intermediarilor în asigurări, principalul scop fiind acela de apărare a drepturilor asiguraţilor/păgubiților dar şi promovarea dezvoltării pieţei din România într-un climat de competitivitate şi stabilitate.